Három verseny! - Hírek és beszámolók
Múlt héten három versenyen is rajtvonalhoz álltak versenyzőink. Szombaton az Underworld Kupa és Mecsek Bike & Trail, vasárnap pedig a Nyugat Maraton Sorozat zirci futama került lebonyolításra!
Ismét kitettek magukért versenyzőink, akik az elmúlt hétvégén három versenyen is képviselték csapatunkat, az Alpinbike Team Endura Giant High5-ot.
Mivel nem igazán van sajtóvisszhangja egyik eseménynek sem, így a csapatvonatkozású eredményeket közöljük, majd KPZ beszámolóját olvashatjuk!
Underworld Kupa: Két kategóriában voltunk érdekeltek. A Master 1-es futamban a legjobb helyezést Hamar László érte el, aki 17. lett. Ugyanebben a futamban Rupert Gyula a 21. helyezést érte el. Master 2-ben Zele László 18. lett!
Mecsek Bike & Trail: Master 1-ben Vajda János Péter 1., Kiss Péter Zoltán 6.
Nyugat Maraton: Sajnos eredménylista híján csak a csapattársaktól jövő információt tudjuk közölni. Kiss Péter Zoltán egy kicsit fáradtan ésmotiválatlanul rövidtáv Master 1-ben 35. Pataki Ferenc középtáv Master 3-ban nyerte a futamát! Gratulálunk!
KPZ beszámolója a hosszúhetényi versenyről: Az elmúlt napok/hetek időjárása hagyott némi kívánni valót maga után, legalábbis kerékpáros szemmel. A verseny előtti napokban már látszott némi javulás, bár várható volt, hogy nem lesz száraz a pálya.
A rajtterületnek egy kellemes kis tisztás adott otthont, ahol egy kis szálló is megbújt. A rajt előtt futottam össze Vajda Jánossal, akivel a kisszámú középtávos induló közé álltunk be. Alig 26-an vállaltuk be a távot, ami okozott is meglepetéseket a későbbiekben.
A verseny klasszikusnak nevezhető körös lebonyolítású volt, az első körben az összes táv mezőnye azonos nyomvonalon haladt. Az első szakasz elég sáros volt köszönhetően a sok esőtől megduzzadt pataknak, amit párszor kereszteztünk is. Az első emelkedős szakasz után megmutatkozott a kevés induló hozománya: amint szétszakadozott a mezőny a verseny átment kicsit tájékozódási megmérettetésbe is. Sajnos a jelöléssel akadtak problémáim, de becsületemre szóljon, hogy nem én voltam az egyetlen, aki elvétette időnként a nyomvonalat. Ez köszönhető volt annak is, hogy a nyomvonal nagy része singletrail vonalon haladt, ahol a szűk ösvényeken figyeli kellett a szalagokat. Az első itatópontnál kellemes meglepetésként ért a bőséges és változatos kínálat (hideg víz, iso, dinnye, sós sütikék, olívabogyó (!), szőlőcukor) valamint a segítőkész személyzet. Ez minden pontra igaz volt a nyomvonalon, sőt az egyik pontnál készségesen olajozták a láncunkat, szinte kérni sem kellett.
A második kör kezdete a downhill pályát is érintette, természetesen nagyrészt felfelé, bár kimondottan technikás szakaszt is kaptunk, amit örömmel vettünk az összeverődött versenytársakkal - akikkel szinte azonnal el is vétettük a pályát és felküzdöttük magunkat a DH pálya feléig, ahol a DH-s srácok szóltak, hogy "Srácok, a ti pályátok lent megy, ennek itt hamarosan vége". Miután visszatértünk a saját területünkre beértünk a versenynek otthont adó Hosszúhetény település utcáira, ahol rövid, de szűk szakaszokon gurultunk végig, majd megkezdtük a Zengő megmászását. A mászás időnként sajnos tolásba fulladt, jómagam egy apró, de végzetes hibát vétettem a vizes - köves szakaszon, ahonnan csak tolva tudtam továbbhaladni. A Zengő csúcsára már nyeregben érkeztem, majd megkezdtem egy kellemes singletrail szakaszt, amit az utolsó kisebb mászások szakítottak csak meg, sajnos megint fura, pontosabban hiányos jelölésekkel.
A befutó után minden induló emlékérmet kapott, és természetesen ételt-italt, valamint minden szükséges ellátmányt: bringamosót sorban állás nélkül és kellemes árnyékos célterületet.
Összességében kellemes, küzdelmes verseny volt, ahol az indulók száma sajnos alacsony volt, de ennek ellenére színvonalas, bár néha gyéren jelölt pályán küzdhettünk. Jövőre remélhetőleg a negatív élményeket népes mezőny és jól jelölt pálya váltja majd.
Vajda János Péter nyerte a kategóriáját, abszolút 3. helyen zárt, míg Én kategória 6. abszolút 10. helyen zártam.